Aukið eftirlit með líf - og heilbrigðistækniiðnaði Ljóst er að innlendar stofnanir þurfa að vera vel í stakk búnar til að taka við þeim skyldum sem á þær eru lagðar varðandi eftirlit , skráningu og þjónustu . Vel innleitt opinbert kerfi gæti orðið líf - og heilbrigðistækniðnaði lyftistöng á meðan kerfi sem ekki virkar gæti orðið til þess að fyrirtæki á þessu sviði yrðu að flytja starfsemi sína annað . Þetta kemur meðal annars fram í umsögn Samtaka iðnaðarins og Samtök líf - og heilbrigðistæknifyrirtækja sem send hefur verið í Samráðsgátt um frumvarp til laga um lækningatæki sem ætlað er að betrumbæta öryggi og gæði lækningatækja , almennings og sjúklinga ásamt því að tryggja að framleiðsla , viðhald og notkun lækningatækja sé í samræmi við bestu fagþekkingu á hverjum tíma . Stofnanir verði vel í stakk búnar og ekki fjársveltar Í umsögninni kemur fram að það sé grundvallaratriði að fullnægjandi undirbúningsvinna hafi átt sér stað þegar reglugerðirnar sem frumvarpinu sé ætlað að innleiða verða teknar upp á Íslandi . Ljóst sé að innlendar stofnanir þurfa að vera vel í stakk búnar til að taka við þeim skyldum sem á þær eru lagðar varðandi eftirlit , skráningu og þjónustu . Tryggja þurfi að þær stofnanir sem takast eiga á hendur þær skyldur sem löggjöfin leggur á séu ekki fjársveltar , þær séu vel mannaðar og nýti sem best innviði nágrannaþjóða . Þá kemur fram að ekki sé þörf á því að finna upp hjólið heldur ætti að byggja á þeim grunni sem nágrannalönd hafi nú þegar skapað . Upplýsi um áhrif nýrrar löggjafar á íslenskan líf - og heilbrigðistækniiðnað Þá segir í umsögninni að mikilvægt sé að heilbrigðisráðuneytið hafi að leiðarljósi að innleiða nýja löggjöf í nánu samstarfi við líf - og heilbrigðistækniiðnaðinn og upplýsi nákvæmlega hvaða áhrif það muni hafa á Íslandi þegar reglugerðirnar taka gildi í Evrópu 26. maí nk . Liggja þurfi fyrir hvenær og með hvaða hætti búist sé við að eftirlit og fullnusta með löggjöfinni hefjist á Íslandi svo lágmarka megi þá rekstraráhættu sem fyrirtæki sem eftir þeim starfa gætu staðið frammi fyrir . Í umsögninni kemur jafnframt fram að SI og SLH gera alvarlegar athugasemdir vegna þess skamma umsagnarfrests sem frumvarpshöfundar hafa veitt til umsagnar um málið . Um verulega yfirgripsmikið og mikilvægt málefni sé að ræða fyrir þau fyrirtæki sem komi til með að starfa eftir þessari löggjöf sem teljast verður íþyngjandi að einhverju leyti . Þannig hvíli mikil ábyrgð á hinu opinbera að gæta meðalhófs og veita atvinnulífinu sanngjarnt svigrúm til þess að koma athugasemdum sínum á framfæri . SI og SLH áskilja sér því heimild til þess að koma frekari athugasemdum á framfæri á síðari stigum . Hér er hægt að lesa umsögnina í heild sinni .